送蒲安行誠之秘丞興州簽判
作者：馮山
朝代：宋

paragraphs: 春郊散輕靄，日出車馬動。
看君曉裝發，送客尊酒重。
衆人别良易，我别情靡共。
飛纓轉山曲，返頸即成夢。
雖夢去奈何，不夢存者多。
一言起相顧，慷慨成笑歌。
清吟散泉石，醉墨蟠雲蘿。
人生苦汲汲，浩如長江波。
江波西南流，君行方北輈。
林深足豺虎，路廢空亭郵。
處常山中居，出亦山中遊。
不嗟吾道窮，每爲斯民憂。
憂民竟何爲，從事猶俛眉。
晚達十六七，萬事懸難知。
但窮聖賢意，莫賦離騷辭。
有得常記我，以慰朝夕思。